सायना ने इंडोनेशिया ओपन जीता
जकार्ता। भारत की सर्वोच्च वरीयता प्राप्त महिला बैडमिंटन खिलाड़ी सायनानेहवाल ने इंडोनेशिया ओपन सुपर सीरीज बैडमिंटन टूर्नामेंट के एकल वर्ग का खिताब जीत लिया है। विश्व की 5वीं वरीयता प्राप्त खिलाड़ी सायना ने रविवार को चीन की सुरूई ली को 13-21, 22-20, 21-19 से करारी शिकस्त दी।
सायना ने एक घंटे चार मिनट में चीन की दीवार भेदते हुए इस वर्ष का तीसरा खिताब अपने नाम किया। सायना ने इंडोनेशिया ओपन से तुरंत पहले थाई ओपन और मार्च में स्विस ओपन का खिताब जीता था। सायना का यह तीसरा इंडोनेशिया ओपन खिताब है। इससे पहले वह 2009 और 2010 में भी चैम्पियन रह चुकी हैं। सायना ने लगातार दो सप्ताह में दो खिताब जीतकर लंदन ओलंपिक के लिए अपनी मजबूत तैयारी का संकेत दे दिया है।
इससे पहले सायना ने दक्षिण कोरिया की जी ±यून सुंग को हरा कर फाइनल में प्रवेश किया था। सुंग को हराने के लिए सायना ने सिर्फ 50 मिनट का समय लिया। उन्होंने संग को 22-20, 21-18 से पराजित किया।
उधर, चीन की सुरूई ली ने दूसरे सेमीफाइनल में हमवतन खिलाड़ी और शीर्ष वरीयता प्राप्त यिहान वांग को पराजित कर फाइनल में प्रवेश किया था।
सेमीफाइनल के लिए भी चीनी को हराया
फाइनल में चीनी प्रतिद्वद्वी को हराने वाली सायना ने शुक्रवार को सेमीफाइनल में जगह बनाने के लिए भी चीनी खिलाड़ी को धूल चटाई थी। सायना ने शिजियान वांग को 21-17, 21-23, 21-19 से हराकर सेमीफाइनल का मुकाम हासिल किया था। यह मैच एक घंटे 37 मिनट चला। इस साल टूर्नामेंट की तीसरी वरीयता प्राप्त वांग पर सायना की यह लगातार दूसरी जीत थी। इससे पहले उन्होंने स्विस ओपन में वांग को मात दी थी। सायना ने स्विस ओपन खिताब जीता था।
awa_Deva awa_Deva awa_Deva awa_Deva awa_Deva awa_Deva awa_Deva